钦定古今图书集成/明伦汇编/闺媛典/第372卷 > 《题织图》元·赵孟𫖯
## 钦定古今图书集成/明伦汇编/闺媛典/第372卷 > 《题织图》元·赵孟𫖯

三月蚕始生，纤细如牛毛。婉娈闺中女，素手握金刀。
切叶以饲之，拥纸散周遭。庭树鸣黄鸟，发声和且娇。
蚕饥当采叶，何暇事游遨。田时人力少，丈夫方种苗相将挽长条，盈筐不终朝。数口望无寒，敢辞终岁劳。

其二

四月夏气清，蚕大已属眠。高首何昂昂，蛾眉复娟娟。
不忧桑叶少，遍野如轻烟。相呼携筐去，迢递立远阡。
梯空伐条枚，叶上露未干。蚕饥当早归，秉心静以专。
饬躬修妇事，黾勉当盛年。救忙多女伴，笑语方喧然。

其三

釜下烧桑柴，“取茧投釜中。纤纤女儿手，抽丝疾如风。
田家五六月，绿树阴相蒙。但闻缲车声，远接村西东。
旬日可经绢，弗忧杼轴空。妇人能蚕桑，家道当不穷。
更望时雨足，二麦亦稍丰。酤酒田家饮，醉倒妪与翁。”

其四

七月暑尚炽，长日弄机杼。头蓬不暇梳，挥手汗如雨。
嘤嘤时鸟鸣，灼灼红榴吐。何心娱耳目，往来忘伛偻。
织为机中素，老幼要纫补。青灯照夜梭，《蟋蟀》窗外语。
辛勤亦何有，身体衣几缕。嫁为田家妇，终岁服劳苦。

其五

池水何洋洋，沤麻水中央。数日庶可取，引过两手长。
织绢能几时，织布已复忙。依依小儿女，岁晚叹无裳。
布襦不掩胫，念之热中肠。朝缉满一篮，暮缉满一筐。
行看机中布，计日渐可量。我衣苟已成，不忧天早霜。

其六

季秋霜露降，凛凛寒气生。是月当授衣，有布织未成。
天寒催刀尺，机杼可无营。教女学纺纑，举足疾且轻。
舍南与舍北，嘒嘒闻车声。通都富豪家，华屋贮娉婷。
被服杂罗绮，五色相间明。听说贫家女，恻然当动情。